b'\n_START_ARTICLE_\nIulian R\xc4\x83dulescu\n_START_SECTION_\nBiografie\n_START_PARAGRAPH_\nIulian R\xc4\x83dulescu (cunoscut ca "Rex Mundi" in cadrul lojii masonice "Curcubeul de Cupru") s-a n\xc4\x83scut \xc3\xaen anul 1938. A absolvit la seral cursurile Grupului \xc8\x98colar Agricol din cadrul penitenciarului Aiud, promov\xc3\xa2ndu-\xc8\x99i examenul de bacalaureat \xc3\xaen anul 1999 la un liceu seral din Sibiu , dup\xc4\x83 ce \xc3\xaencercase inutil cu un an \xc3\xaen urm\xc4\x83 s\xc4\x83 promoveze doi ani de studiu \xc3\xaentr-unul singur, solicitare ce i-a fost respins\xc4\x83 de c\xc4\x83tre Ministerul Educa\xc8\x9biei Na\xc8\x9bionale. _NEWLINE_\xc3\x8en acela\xc8\x99i an a ob\xc8\x9binut \xc8\x99i titlul de doctor \xc3\xaen limba romani \xc3\xaen India, cu un studiu despre limba romani. A absolvit ulterior cursurile la distan\xc8\x9b\xc4\x83 de la Facultatea de Management, Inginerie Economic\xc4\x83 \xc3\xaen Agricultur\xc4\x83 \xc8\x99i Dezvoltare Rural\xc4\x83 din Bucure\xc8\x99ti, ob\xc8\x9bin\xc3\xa2nd diploma de inginer \xc3\xaen managementul companiilor \xc3\xaen anul 2004._NEWLINE_Iulian R\xc4\x83dulescu s-a autoproclamat "\xc3\xaemp\xc4\x83rat al romilor de pretutindeni" cu numele de Iulian I \xc8\x99i a fost \xc3\xaencoronat la 9 august 1993. "\xc3\x8emp\xc4\x83ratul" a intrat \xc3\xaen greva foamei la 12 mai 1995 acuz\xc3\xa2nd guvernul rom\xc3\xa2n c\xc4\x83 \xc3\xaei eticheteaz\xc4\x83 pe romi cu apelativul de "\xc8\x9bigani", termen considerat de el ca fiind rasist. Guvernul a luat aceast\xc4\x83 decizie pentru a \xc3\xaenceta utilizarea termenului oficial de "romani" (pentru \xc8\x9bigani) pentru c\xc4\x83 se f\xc4\x83ceau confuzii cu termenul de "rom\xc3\xa2ni". Pentru rezolvarea situa\xc8\x9biei, s-a \xc3\xaenlocuit termenul de "romani" cu cel de "romi". Dup\xc4\x83 o perioad\xc4\x83 de certuri cu "regele" Ion Cioab\xc4\x83, Iulian R\xc4\x83dulescu a semnat cu "regele" un pact neoficial de neagresiune la data de 10 februarie 1997. _NEWLINE_La data de 6 martie 1997, Iulian R\xc4\x83dulescu a anun\xc8\x9bat c\xc4\x83 a emis un decret pentru crearea primului stat al minorit\xc4\x83\xc8\x9bii romilor, cu numele simbolic de Cem Romengo, \xc3\xaen ora\xc8\x99ul T\xc3\xa2rgu Jiu, din sud-vestul Rom\xc3\xa2niei. \xc3\x8en opinia sa, "acest stat are o valoare simbolic\xc4\x83 \xc8\x99i nu aduce atingere suveranit\xc4\x83\xc8\x9bii \xc8\x99i integrit\xc4\x83\xc8\x9bii teritoriale a Rom\xc3\xa2niei. Nu va avea armat\xc4\x83 \xc8\x99i nici frontiere". El a solicitat statului rom\xc3\xa2n s\xc4\x83 li se recunoasc\xc4\x83 \xc8\x9biganilor dreptul de proprietate asupra acestui teritoriu. _NEWLINE_\xc3\x8en anul 2001, el \xc8\x99i-a depus dosarul \xc3\xaen vederea ob\xc8\x9binerii func\xc8\x9biei de consilier pe problemele romilor pe l\xc3\xa2ng\xc4\x83 prefectul de V\xc3\xa2lcea, dar nu a fost numit \xc3\xaen func\xc8\x9bie._NEWLINE_Copiii s\xc4\x83i, sus\xc8\x9bine Iulian R\xc4\x83dulescu, sunt ingineri \xc3\xaen domeniul electronicii, av\xc3\xa2nd o firm\xc4\x83 de calculatoare la Los Angeles.'